Deng hto yóm tanay kdawen bè yóm kmò le ken bong yó kem Ju,
yóm mò ken gónó le gel mken du yóm mambang laen dù bulung henoken.
Bè yóm kdaw yó,
gel wen ngà ubiha hnatay le mò utón le bè yóm mò ken bè Kdaw Khius.
Snólók le bè Jisas yó kem gel lemolò du,
mon le,
“Gónóm tô hmò du kum de yóm ken tekuy bè nim mò ken bè Kdaw Khius?”
Omin Jisas mdók lewu bélê le,
monen mò kul,
“Mógów ye ebè syudad Jirusalim.
Ke deng ye kól ditu,
angat wen logi semlong kuy mit él.
Tódô ye huli du
efet kól ebè yóm gónô gónón e mulék.
Ke sok ye deng kól bè yó,
snólók ye yóm fun gónô,
mon ye mò du,
‘Hsólók yóm tau gónó tekuy gel htolok yóm dfél mò gónó me sbung mken yóm ken bè Kdaw Khius.’
Ne angat toloken kuy yóm dfél bong bè sodò seel le tefi ta.
Ne yóm dfél yó,
deng eles tódô ket du ne yóm kdê kimu ken nô bè yó.
Ne bè yó gónó ye mò du yóm mò ken tekuy.”
Ne tahu se.
Kewót le bè yó ne ebè yóm syudad,
ne tódô uliten du se yóm tehe ktulón Jisas du kul.
Ne bè yó se gónó le mò du yóm ken le sbung bè yóm ken bè Kdaw Khius yó.
Timbow deng sdef kdaw,
kól bè yó Jisas,
mung du yó kem sfolò lewu gel lemolò du.
Yóm igò le tolo mken,
mudél ebélê le Jisas,
monen mò kul,
“Tódô tulónu kuy ktahuhen,
sotu bélê ye mung do mken bè ni angat mlay do sumóng.”
Ya tey sidek klóngón nawa le,
tódô le sket smólók ke Jisas,
mon le,
“Là ou du kô yó,
Sér?”
Mon Jisas se,
“Sotu bélê ye se yó kem sfolò lewu gel lemolò dou,
yóm dumuhu segeng mdù yóm mambang elem sóbów,
deng duhen yó se.
Yóm angat hfatay yóm Ngà Tau,
tódô uliten bè yóm deng eles tulónen bè Sulat Dwata,
bede angat tey tafaken yóm tau angat mlay du sumóng.
Tumù ne ke béen tehe dog tau.”
Yóm igò le tolo mken,
nwa Jisas yóm mambang,
bede nan na mni bè Dwata,
ominen kembéng du,
ne blayen yó kem gel lemolò du,
yó monen,
“Ni,
ni se yóm dou lówó.
Nwa ye,
ne ken ye.”
Ominen mkay yóm tgayan gónón nô yóm ninum le,
nan bud mni bè Dwata,
ominen bemlay du kul,
ne gotu sensinum le.
Yó monen,
“Ni se dou litô mò hemget du yóm fasad nmò Dwata mò lan tau mógów ebéléen.
Ne tey tau wen gónóhen gamà nim litóu ni.
Tódô tulónu kuy ktahuhen,”
mon Jisas,
“hatan bud ninumu he dou nim ninum ni ke deng kól bè yóm kdaw bud kinumu yóm ninum lomi bè yóm kun benwu nogot Dwata.”
Tikóng deng kinum le,
omin le gotu semngal yóm sotu sngal dmóyón ke Dwata,
ne omin le lemwót ebè Bulul Ulib.